УНИВЕРЗИТЕТ У БЕОГРАДУ

МЕДИЦИНСКИ ФАКУЛТЕТ

НАСТАВНО -НАУЧНО ВЕЋЕ

Бр. 14/XVIII-6

Датум: 23.11.2023.

На основу члана 135.Статута Медицинског факултета (Одлука бр. 25/X-2 од 19.03.2018. год., бр. 8/III-3 од 30.05.2019. год., бр. 26/XII-4 24.12.2021. год. и Одлука Уставног суда Iуо-107/2020, бр. 15/III-5 од 10.07.2023. год.) Наставно-научно веће Медицинског факултета је на седници одржаној 23.11.2023. године усвојило следећи:

**ПОСЛОВНИК О РАДУ НАСТАВНО-НАУЧНОГ ВЕЋА МЕДИЦИНСКОГ ФАКУЛТЕТА УНИВЕРЗИТЕТА У БЕОГРАДУ**

Члан 1.

Овим Пословником о раду Наставно-научног већа уређује се начин рада и одлучивања Наставно-научног већа Медицинског факултета Универзитета у Београду (у даљем тексту: Веће), ако и друга питања од значаја за рад овог органа.

Члан 2.

Одредбама овог Пословника нарочито се уређују:

- припреме и одржавање седница Већа,

- руковођење седницама и ток седнице,

- права и обавезе чланова и њихово учешће у раду на седницама,

- начин и поступак одлучивања на седницама.

Члан 3.

Придржавање одредаба овог Пословника обавезно је за све чланове Већа као и за лица која су позвана да присуствују седницама или по било ком основу присуствују седници.

КОНСТИТУИСАЊЕ НАСТАВНО-НАУЧНОГ ВЕЋА И ВЕРИФИКАЦИЈА МАНДАТА

Члан 4.

Наставно-научно веће чине представници катедри који су појединачно чланови Наставног већа, Већа за специјалистичку наставу и Научног већа, у складу са Статутом.

Мандат чланова Већа траје 3 (три) године.

Декан и продекани који председавају већима из става 1. овог члана су чланови Већа по функцији.

Декан је председник Већа по функцији.

Члан 5.

Представници студената које бира Студентски парламент учествују у раду Већа у расправљању и одлучивању о питањима од значаја за студенте, а посебно у оним која се односе на осигурање квалитета наставе, правила студија, план рада, календар рада, уписну политику фалултета, реформу студијских програма, анализу ефикасности студирања и утврђивање броја ЕСПБ бодова, измене и допуне статута, предлагање кандидата за декана и предлагање финансијског плана Факултета.

У раду Већа, када се одлучује о питањима из става 1. овог члана, студенти чине 20% чланова.

Мандат представника студената члана траје 2 (две) године.

Мандате представника студената у Већу, Веће верификује након достављања одлуке о њиховом избору од стране Студентског парламента, на првој наредној седници након достављања одлуке.

ПРАВА И ДУЖНОСТИ ЧЛАНОВА ВЕЋА

Члан 6.

Члан већа остварује своја права и дужности у Већу на начин утврђен Законом, Статутом и овим Пословником као и другим прописима који се сходно примењују.

Члан 7.

Члан Већа има право:

* да о свим питањима о којима одлучује Веће износи своје мишљење, примедбе и предлоге и тиме доприноси квалитетном раду Већа,
* да благовремено буде обавештен о заказаним седницама Већа и упознат са питањима о којима ће се расправљати и одлучивати.

Члан Већа има дужност:

* да присуствује седницама Већа, а ако из оправданих разлога није у могућности да присуствује седници може једнократно одредити свог заменика;
* у случају немогућности да присуствује седници, да о свом изостанку обавести председника Већа или лице задужено за техничку припрему седнице на за то одређену имејл-адресу лица задуженог за техничку припрему седнице;
* да поштује одредбе Пословника о раду као и других прописа.

Члан Већа не може одредити заменика уколико се одлучује о питањима из члана 116. и 125. Статута.

Члан 8.

Заменик члана Већа може учествовати у расправи и гласати само о питањима из надлежности Већа која су за заказану седницу била предложена дневним редом.

ПРИПРЕМА И САЗИВАЊЕ СЕДНИЦА ВЕЋА

Члан 9.

Седницу Већа припрема председник Већа, односно продекан кога он одреди, по обављеним консултацијама са Деканским колегијумом и секретаром Факултета.

У припреми седнице Стручна служба Факултета пружа председнику неопходну стручно-административну помоћ и доставља позив за седницу са материјалом.

Председник већа односно продекан кога он одреди сазива седнице Већа по потреби.

Члан 10.

Седнице Већа се сазивају писменим путем, достављањем обавештења у електронском облику на мејл адресе чланова већа, као и јавним објављивањем обавештења на интернет страници Факултета.

Позив за седницу за чланове Већа из реда наставника и сарадника Факултета са предлогом дневног реда и одговарајућим приложеним материјалима, као и записником са претходне седнице Већа, у електронском облику, објављује се на интернет страници Факултета у делу за то намењеном одакле се могу преузети, а члановима Већа из реда студената наведено се доставља на имејл-адресе које доставе.

Сва потребна обавештења везана за седницу Већа или поводом ње, достављају се путем електронске поште и објављивањем на сајту Факултета, у складу са овим Пословником.

Члан 11.

Позив за седницу и материјал за разматрање на седници Већа објављује се најкасније 3 (три) дана пре одржавања седнице.

У хитним случајевима Чланови Већа са материјалом за седницу Већа могу бити упознати усмено од стране известиоца на седници Већа.

РАД НА СЕДНИЦИ

Члан 12.

Рад Већа је јаван.

Изузетно, Веће може одржати седницу затворену за јавност, у целини или једним њеним делом.

О искључењу јавности са седнице Већа одлучује Веће.

Седницом Већа председава и његовим радом руководи председник Већа.

У случају да је председник Већа спречен да присуствује заказаној седници, радом Већа руководи продекан кога одреди председник Већа.

Члан 13.

Пре отварања седнице председник Већа утврђује да ли постоји кворум за пуноважно одлучивање.

Кад председник Већа отвори седницу приступа се усвајању записника са претходне седнице.

Сваки члан Већа имај право да стави примедбе на записник.

Приликом усвајања записника Веће одлучује и о примедбама које су стављене на записник.

После усвајања записника са претходне седнице Већа, приступа се утврђивању дневног реда седнице.

Председник Већа и сваки члан Већа могу и на самој седници да предложе да се на дневни ред седнице стави одређено питање.

Члан 14.

Разматрање и одлучивање на седници Већа врши се по тачкама утврђеног дневог реда.

Свака тачка дневног реда седнице Већа може да има свог известиоца који даје кратко образложење.

О свакој тачки дневног реда отвара се расправа. Председник већа даје реч по редоследу јављања чланова и осталих пријављених за учешће у расправи.

Члан 15.

Након окончања расправе по одређеној тачки дневног реда прелази се на одлучивање тако што председник већа предлог ставља на гласање.

Чланови Већа гласају „за“ предлог, „против“ предлога и могу се уздржати од гласања.

Гласање је по правилу јавно и обавља се дизањем руке.

По завршеном гласању председник Већа утврђује резултат гласања и јавно га објављује.

Члан 16.

Статутом или другим општим актом или одлуком Већа може бити одређено да се о појединој тачки дневног реда гласа тајно.

Када се одлучује тајним гласањем, гласање се врши заокруживањем одговарајућег броја на гласачком листићу.

Тајно гласање спроводи Комисија коју на истој седници именује Веће из реда чланова Већа.

Члан 17.

Веће доноси своје одлуке већином гласова укупног броја присутних чланова Већа, јавним гласањем, изузев ако је Статутом прописана другачија већина или тајно гласање.

Члан 18.

О реду на седници Већа стара се председник Већа.

За повреду реда председник Већа може изрећи следеће мере:

1. опомена,

2. одузимање речи и

3. удаљење са седнице.

Члан 19.

Мера опомена изриче се члану Већа који својим понашањем, узимањем речи и када му председник Већа није дао, или сличним поступком, нарушава ред на седници или поступа противно одредбама овог Пословника.

Члан 20.

Мера одузимања речи изриче се члану Већа који својим говором нарушава ред на седници или повређује одредбе овог Пословника, а већ је на тој седници упозорен на придржавање реда и одредаба Пословника.

Члан 21.

Мера удаљења са седнице Већа изриче се члану Већа који после изречене мере опомене, односно мере одузимања речи и даље омета или спречава рад на седници.

Члан Већа може бити удаљен само са седнице на којој је повредио рад.

Члан Већа према коме је изречена мера удаљења са седнице дужан је да се одмах удаљи из просторије у којој се одржава седница Већа.

Ако председник Већа редовним мерама не може одржати ред на седници, прекинуће седницу Већа.

ОДЛАГАЊЕ, ПРЕКИД И ЗАКЉУЧИВАЊЕ СЕДНИЦЕ ВЕЋА

Члан 22.

Заказана седница Већа одлаже се кад наступе разлози који онемогућавају одржавање седнице заказаног дана.

Седница Већа одлаже се и кад се после отварања седнице, установи да седници не присуствује довољан број чланова Већа за пуноважно одлучивање.

Седницу Већа одлаже председник Већа или продекан који руководи седницом Већа.

Члан 23.

Седница Већа прекида се у следећим случајевима:

1. када у току седнице број присутних чланова Већа опадне испод прописаног броја за пуноважно одлучивање,
2. када због дугог трајања седнице она не може да се заврши истог дана,
3. када дође до тежег нарушавања реда на седници, а председник није у стању да редовним мерама (молба, упозорење и сл.) поврати ред на седници.

Седницу Већа прекида председник Већа или продекан који руководи седницом Већа.

Прекинута седница Већа се наставља најкасније у року од 3 (три) дана од дана када је седница прекинута.

Члан 24.

По завршеном претресу и одлучивању о свим питањима која су била на дневном реду седнице, председник Већа јавно утврђује да је седница Већа закључена.

Закључена седница Већа не може се наставити.

ЗАПИСНИЦИ СА СЕДНИЦА ВЕЋА

Члан 25.

У току седнице Већа води се записник.

Записник садржи:

- редни број седнице,

- датум, место и време одржавања седнице,

- дневни ред,

- имена присутних чланова Већа

- имена чланова већа који су оправдали одсуство са седнице,

- имена других лица која присуствују седници

- одлуке и закључке.

Саставни део записника су евиденциони листићи потписани од стране присутних чланова Већа као и списак чланова који су оправдали изостанак са седнице.

На тражење члана Већа у записник се уносе изјаве и слично или се у записник прилажу писана изјашњења.

Усвојени записници са постојећом документцијом чувају се трајно.

ЗАВРШНЕ ОДРЕДБЕ

Члан 26.

О правилној примени овог пословника стараће се председник Већа.

Члан 27.

За тумачење одредаба овог Пословника надлежно је Веће Факултета.

Члан 28.

Овај Пословник ступа на снагу 8 (осмог) дана од дана објављивања на огласној табли и интернет страници Факултета.

МЕДИЦИНСКИ ФАКУЛТЕТ

НАСТАВНО-НАУЧНО ВЕЋЕ

ПРЕДСЕДНИК

Проф. др Лазар Давидовић, с.р.